পত্রিকার মান এবং মানসম্পন্ন পত্রিকার পাঠকের সংখ্যা দেখে জাতীয় চেতনা ও সভ্যতা নিয়ে নির্ভুল ধারণা পাওয়া যায়। এ কাজে জটিল হিসাব নিকাশের প্রয়োজন সামান্যই। যেমন ব্যক্তির স্বাস্থ্যের পরিচয় মেলে সে কি খায় বা পান করে তা দেখে। ভেজাল পণ্যে বা খাদ্যের আকালে আর যাই হোক স্বাস্থ্য আশা করা যায় না। অখাদ্য, কুখাদ্য ও দুঃর্ভিক্ষ স্বাস্থ্য আনে না, আনে রোগব্যাধি ও মহামারি। আর একটি দেশের মানুষ কি খায়, কি পান করে, কিসে তাদের রুচী সে পরিচয় মেলে দোকানে পণ্যের আয়োজন দেখে। তেমনি পত্রিকার বেলায়ও। এটি জাতির চেতনা ও কর্মের প্রতিচ্ছব্বি। লোকেরা যা ভাবে বা করে সেটিই পরিস্ফুট হয় পত্রিকায়। এজন্য যে জাতি হত্যা, ধর্ষণ, হাইজ্যাক, মাস্তানি, দুর্নীতি আর আন্তর্জাতিক ভিক্ষাবৃত্তির মধ্য দিয়ে সংবাদ গড়ে সে জাতির পরিচয় পেতে বিশ্বের অন্য গোলার্ধে বসেও অসুবিধা হয় না।